Ua ncuav phom
Hmoob ntuj qub qab on 29th April 2010, 11:09 pm
Piv li muab 5 kg txhuv txua coj mus tsau dej li yus tsau txhuv yuav cub noj, ces muab npo rau sab cib kom si dej tas muab coj mus tuav hauv qhov cos kom mos mos mam li coj los tshau tshau yuav cov mos mos xwb seb tau piv li 4kg ces ho muab taum pauv ntaus txhais los tuav kom mos mos ib yam muab tshau yuav cov mos mos li yuav ua taum paj noj xwb muab li 1/5 los 1/4
(nyob ntawm yus nyiam ) ntawm cov txhuv uas yog taum pauv ntawv muab cov taum thiab cov txhuv ntawv los do sib xyaws kom hauj zoo , tas ntawv muab li 1/3 los ua keeb xws li muab me ntsis dej tov rau ces muab hau li yus hau npua qhauv yus do mus do los tsis pub kub hnyiab kom sib tuav zoo ces mam li muab tsaws cia kom txias zog li muab cov no los xyaw cov uas yus tsis tau hau ntawv kom sib xyaws zoo zoo yog tias dej tsawg no muab me ntsis dej ywg rau kom tab tom zoo qhwv xwb yog nyiam qab zib me me los muab me ntsis piam thaj xyaw rau ces muab nplooj tse los yog nplooj tsawb los qhwv ib lub ib lub li ncuav kom tas ces mam li muab los cub kom siav thaum siav lawm mas noj qab heev feem ntau yeej xis noj, thaum txias lawm muab coj los ci kom daj ua kaub puab tsawv mas luag tsis pub nqaij yus noj los yeej tsis kuv xim li lawm thiab .
Re: Ua ncuav phom
NkaujNag on 7th May 2010, 9:15 am
Hmoob ntuj qub qab wrote: Piv li muab 5 kg txhuv txua coj mus tsau dej li yus tsau txhuv yuav cub noj, ces muab npo rau sab cib kom si dej tas muab coj mus tuav hauv qhov cos kom mos mos mam li coj los tshau tshau yuav cov mos mos xwb seb tau piv li 4kg ces ho muab taum pauv ntaus txhais los tuav kom mos mos ib yam muab tshau yuav cov mos mos li yuav ua taum paj noj xwb muab li 1/5 los 1/4
Nyob zoo os , Hmoob ntuj qub qab .
Ua tsaug rau koj qhia ua ncuav phom os , Kuv nyiam noj heev li os
Thiab xav kom txawj ua tau noj thiab os , Tab sis Kuv tsis paub ua ncuav phom li os , Hmoob ntuj qub qab koj qhov Menu no es zoo li nyuaj heev li as , Es ua li es peb nyob rau teb chaw fabkis los meskas teb no es peb twb muaj hmoov nlpej uas twb zom tau lawm ne , Ua li yuav siv cov hmoov nplej zoo li cas no thiab yuav pes tsawg yam ma es thiaj coj los sib xyaws thiaj li yuav ua tau ncuav phom ma lod , Xav txawj heev li hos Vim nyiam noj ncuav phom heev li os .
Mam sib ntsib dua os .
koojziagkabzaug on 7th May 2010, 2:44 pm
Nyob zoo Hmoob Ntujqubqab thiab Nkauj Nag,
Kuv muab lub Topic nov tshem coj los tsos theem nov lawm. Thiaj li nrhiav yooj yim.
Hmoob ntuj qub qab on 15th May 2010, 9:39 am
Nyob zoo NkaujNag thiab Koojziagkabzaug
Kuv los ib txwm yeej nyiam noj Ncuav phom, tseg li 2 weeks tej xwb mas yeej ua dua los noj lawm thiab ...Hehehe
koojziagkabzaug on 16th May 2010, 3:05 pm
Nws qhia ua ncuav phom txog tav nov kuv tseem tsis tau xyaum ua. Cia Xyoo nov peb mus Pic-nic tso kuv yuav ua mus rau peb noj seb.
Khoom mam rov saib zoo zoo, qhov twg tsis nkag siab yuav tau nug nws qhia nawb.
koojziagkabzaug on 19th May 2010, 1:50 am
Es ua ncuav phom nov tsis thas muab do teem tseg kom sawv li lov?
Do tau ces cia li puab cub xwb lov?
Nws tuaj pom no qhia kuv, vim kuv xav sim ua ua ntej peb yuav mus Picnic Puag Xyoo...
NkaujNag on 19th May 2010, 5:07 am
Nyob zoo os KZKZ , Yog lawm os , Hmoobntujqub Koj maj maj tuaj qhia KZKZ wb os es seb wb ua puas tau os Vim wb nyiam noj ib yam os , KZKZ Koj yuav ua noj hnub twg no tos kuv tuaj nrog koj cub os nawb es wb thiaj tau noj ua ke os mog , Ua tsaug rau koj os Hmoob
Ntujqubqab , Koj ho qhia wb kom wb ua tau noj ib yam li koj os ,
Hmoob ntuj qub qab on 20th May 2010, 4:05 am
Nyob zoo Koojziagkabzaug thiab NkaujNag
Neb yog niam tsev paub tab qhia me me xwb los neb yeej ua tau qab
noj tas los tseem xav noj vim neb yog niam tsev txawj coj
ua yam twg los tej lim neb lub zog tsis khuv xim
ncuav phom yeej xis tej laus khawv noj tas los tseem xav zov rawv...hehehe.
yajyuamvaj
yajyuamvaj on 2nd November 2011, 6:01 pm
koojziagkabzaug on 3rd November 2011, 12:31 am
Nyob zoo phooj ywg Yajyuamvaj thiab tij laug Hmoob Ntujqubqab,
Yajyuamvaj,
Nws tuaj lov! Tuaj txog peb lub zos twj cuab xwb los los tsev ais los haus ib pas dej, los tham kev ua ncuab nplej, tuaj txog lawm, los tsev los zaum ib pliag los peb kawm ua ncuav pias.
Cas ob hnub no tsis pom tij laug Hmoob Ntujqubqab tuaj qhia peb ua ncuav lawm ni?
Tij laug, twb yuav txog Peb Caug es yog nws ua tau suab thaj no nqa ib qho tuaj rau peb tau nts ncuav thiab nawb. Ua tsaug.
hmoobleejtub on 4th November 2011, 2:45 am
NIAM TAIS LAUS UA NCUAV PHOM
Tham txog ua ncuav phom los sis hmoob ntsuab hu ua ncuav huam. Kuv tseem nco txog peb niam tais laus, niam tais laus nws txawj ua ncuav phom heev. Nws nyiam cog taum pauv, txhua xyoo nws hais kom peb cov hluas mus nrog niam tais laus dob nws cov taum pauv coj los qha rau saum nthab. Txog caij ntaus taum niam tais laus kuj hu kom peb cov hluas txhua tus mus nrog niam tais laus ntaus nws cov taum. Thaum ntaus taum tas peb muab cov plhaub taum coj mus hlawv, thaum cov plhaub taum kub hnyiab tas, peb kuj mus hlib cov tshauv saib seb puas muaj cov noob taum uas seem rau hauv cov plhaub taum es siav siav nkig nkig. S/d sib tw mus hlib tau tsawg lub noob taum los puav leej khaws los noj yam lom zem.
Txhua xyoo peb niam tais laus tuaj hais kom kuv niam mus nrog niam tais laus zom taum ua ncuav phom. Lub zwj ceeb ntawd, peb tsis muaj piam thaj los xyaw, qhov qab zib ntawm lub ncuav phom yog taum xwb. Niam tais laus hais tias yog xyaw taum ntau ces qab zib dua, yog tias xyaw taum tsawg ces ua tau lub ncuav yuav tsuag tsis qab zib. Qhov qab zib ntaws nws kuj los ntawm muab cov ncuav ntawd pos kom nws huam huam thiab twb yuav luag qaub mas mam li muab puab cub, lub ncuav ntawd thiaj li qab zib zoo noj.
NCUAV TEEM
Auj, tsam no kuv niam nrhiav tau ib co ncuav qab xis siab tshaj li niam tais laus cov ncuav phom (ncuav huam). Ntawd yog ncuav taub twg. Cov ncuav taub twg no nej hu ua ncuav TEEM los tau vim tias kuv niam lub npe hu ua Teem thiab kuv niam yog thawj thawj tug muab lub taub twg los zom ua ncuav. Nej sim ua noj seb puas xis ncauj. Nej muab lub taub twg coj los chais kom zoo zoo, hlais cov hlwb plawv tawm ces mam muab lub tshuab zom los zom cov taub twg kom mos li mos tau. Taub twg nws muaj kua heev. Siv ib lub hnab los tso cov kua taub twg tawm kom cov phuas tsis txhob muaj kua ntau ntau. Siv ib nrab hmoov nplej txua thiab ib nrab hmoov nplej nplaum los sib hauj nrog cov phuas taub twg. Hauj kom ntxaws ntxaws, yog koj nyiam, rau me ntsis kua txiv suab taub (maj phaub) rau. tov me ntsis piam thaj rau, yog nyiam qab ntsev tseem tsawv los tso me ntsis ntsev rau thiab nws yuav qab muaj ceem dua thiab yuav nyob kav ntev me ntsis. Yog tias koj nyiam kom lub ncuav tsis txhob muag heev dhau ces tov hmoov nplej txua kom ntau zog. Yog tias koj ho nyiam kom lub ncuav muag muag heev ces tso hmoov txua kom tsawg zog hmoov nplaum.
Nyiam noj cub los tau, nyiam noj kib los tau, nyiam noj ci los tau. Lub ncuav TEEM no qab heev, qab tshaj li tej ncuav uas kuv tau noj los, noj tas ib lub los tseem xav noj lub ob ntxiv. Qhov qab ntawd yog nws tsw tus ntxhiab taub twg nrog rau lub ncuav thiab nws zooj xis ncauj heev li. Sim ua noj seb nej puas nyiam nawb. Leej twg tau noj lub ncuav taub twg no lawm ces nco ntsoov tias lub ncuav taub twg no yog ncuav TEEM hehehe....
NCUAV TAUB DAG
Kuv niam kuj muab taub dag coj los zom xyaw hmoov nplej nplaum, puab cub tau zoo li lub ncuav pob kws daj. Lub ncuav taub dag no kuj qab xis siab kawg thiab tab sis tseem swb lub ncuav TEEM. Ntseeg tias tsis ntev tom ntej no yuav muaj qee leej qee tus muab lub ncuav TEEM no coj mus nce khw rau s/d noj vim nws qab xis ncauj heev. Tshaj ntawd ntseeg tias leej twg tau noj lawm yeej yuav nco ntsoov rov mus nrhiav lub ncuav TEEM xwb.
KUA TAUB TWG
Cov kua taub twg uas nej muab tso tawm ntawd, nws zoo tshuaj heev, leej twg tso zis tsis tshua zoo, cov kua taub twg kuj pab tau ua rau tso zis zoo thiab cov kua taub twg kuj tseem pab lub cev kom tsis txhob rog vim cov kua taub twg ntawd nws zoo li cov xab npus mus ntxuav yus tej roj tawm ua rau yus lub cev yuag thiab lub cev sib heev. Koj muaj cuab kav tov piam thaj, tov cawv kua txiv lwm yam rau kom tsw tus ntxhiab xis siab. Haus kua taub twg nyoos, tso zis muaj ceem cuag thaum yus tseem yog tub hluas hehehe....
Last edited by hmoobleejtub on 8th November 2011, 12:10 pm; edited 2 times in total
koojziagkabzaug on 8th November 2011, 10:42 am
Nyob zoo HmoobLeejTub,
Ua tsaug ntau rau nws qhia ua Ncuav Teem rau peb. Kuv tab tom tshuav ib lub taub twg uas ib tug zoo phooj ywg muab pub rau kuv, kuv yuav muab ua nws cov ncuav Teem saj. Nws twb sau tau qhov nov ntev hnub lawm, tsis tau teb nws vim tsis khoom li thiaj li tuaj teb nws lig lig. Thov zam txim.
hmoobleejtub on 8th November 2011, 11:34 am
Ua tsaug rau nws tej duab muab tso phim rau kuv cov lus. Sim seb nws puas nyiam, yog nyiam no, nws ho tuaj tham seb qab li cas, puas yog ib yam xis ncauj li hmoob leej tub hais.